Môže sirup na kašeľ ovplyvniť krvný tlak pri užívaní Metylfenidatu a Rispenu?
Dobrý deň, chcela by som sa spýtať, syn užíva Metylfenidat na ADHD a aj Rispen, má kašeľ, aký sirup mu môžem dať? V letáku píšu, že niektoré lieky na nádchu a kašeľ môžu ovplyvniť krvný tlak. Ďakujem
Dobrý deň.
Ďakujeme za Vašu otázku.
Na liečbu kašľa pri nastavenej terapii je potrebné podávať predovšetkým prípravky, ktoré s liekmi neinteragujú a taktiež neobsahujú alkohol. Na liečbu vlhkého kašľa je vhodnou voľbou liek
Ambroxol
. Liek obsahuje ambroxoliumchlorid, ktorý zvyšuje vylučovanie hlienu z dýchacích ciest, tvorbu pľúcneho surfaktantu (látky pokrývajúcej vnútorné steny pľúcnych mechúrikov) a stimuluje činnosť riasiniek, ktoré zaisťujú transport hlienu. V prípade, že sa jedná o suchý kašeľ, odporúčam liek
Tussical
. Používa sa na symptomatickú liečbu suchého dráždivého kašľa rôzneho pôvodu. Počas užívania spomínaných sirupov nebol negatívny vplyv na krvný tlak pozorovaný.
Prajem pekný zvyšok dňa.
S pozdravom
Mgr. Barbora Bičanovská